ECF มั่นใจปีนี้รายได้โตตามเป้า เล็งส่งเฟอร์นิเจอร์ลิขสิทธิ์ DISNEY ขยายตลาด
ECF มั่นใจปีนี้รายได้โตตามเป้า 1.3 พันลบ. เล็งส่งเฟอร์นิเจอร์ภายใต้ลิขสิทธิ์ DISNEY ขยายช่องทางการตลาด เดินหน้าขยายตลาดในปท. ดันเฟอร์นิเจอร์ทุกแบรนด์ลุยโมเดิร์นเทรดชั้นนำ พร้อมเข้าร่วมประมูล PPA โรงไฟฟ้าพลังงานชีวมวลภาคใต้ตอนล่างต้นปีหน้า
24 พ.ย. 2558

นายอารักษ์ สุขสวัสดิ์ กรรมการผู้จัดการ บริษัท อีสต์โคสท์เฟอร์นิเทค จำกัด (มหาชน) หรือ ECF เปิดเผยว่า สำหรับปี 59 บริษัทตั้งเป้ารายได้จากส่วนธุรกิจเฟอร์นิเจอร์จะเติบโตไม่ต่ำกว่า 12% ซึ่งเป้าหมายดังกล่าวยังไม่นับรวมกับธุรกิจใหม่ที่จะเข้ามา โดยคาดว่าตลาดในประเทศจะมีทิศทางปรับตัวดีขึ้น จึงถือเป็นปัจจัยบวกต่อกลุ่มธุรกิจจำหน่ายเฟอร์นิเจอร์โดยตรง เนื่องจากความต้องการในตลาดจะเพิ่มสูงขึ้น กำลังซื้อจะเริ่มทยอยกลับมา ซึ่งบริษัทได้มีกลยุทธ์กระตุ้นยอดขายโดยออกผลิตภัณฑ์รูปแบบใหม่ๆ เพิ่มช่องทางจำหน่ายในประเทศให้มากขึ้น และเจรจากับกลุ่มลูกค้าใหม่ในต่างประเทศ อีกทั้งบริษัทมีแผนจะขยายไปในธุรกิจอื่น ๆ เพื่อสร้างรายได้ของบริษัทได้เติบโตขึ้นอย่างต่อเนื่อง
ขณะที่บริษัทได้เริ่มเจรจากับพันธมิตรเพื่อเป็นตัวแทนในการขยายตลาดผลิตภัณฑ์เฟอร์นิเจอร์ลิขสิทธิ์ DISNEY ซึ่งถือเป็นโอกาสดีในการขยายตลาดและต่อยอดรายได้ให้เติบโตขึ้นอย่างมีนัยสำคัญ โดยภายในเดือน ธ.ค. นี้จะเริ่มการเจรจาและเยี่ยมชมโชว์รูม FINNA HOUSE
ทั้งนี้บริษัทวางเป้าหมายเปิดโชว์รูม “FINNA HOUSE” จำนวน 2 สาขาในปีนี้ โดยเมื่อเดือน ส.ค.ที่ผ่านมาเปิดไปแล้ว 1 สาขา ที่ โฮมโปร กิ่งแก้ว และในช่วงที่เหลือของปีจะเปิด ที่ The Walk ราชพฤกษ์อีก 1 สาขา
โดยในปี 59 บริษัทวางแผนเปิด “FINNA HOUSE” เพิ่มอีก 5 สาขา พร้อมกับเร่งเสนอรูปแบบสินค้าเพื่อเจาะเข้าโมเดิร์นเทรดเร่งสร้างยอดขายกลุ่มผลิตภัณฑ์ Disney ให้โตต่อเนื่อง โดยตั้งเป้าหมายยอดขายในส่วนของ Disney ไม่ต่ำกว่า 50 ล้านบาท ภายในปี 2559 ขณะเดียวกันบริษัทจะมีการขยายโชว์รูมแบรนด์ ELEGA อย่างต่อเนื่อง โดยปี 59 บริษัทตั้งเป้าเปิดไม่ต่ำกว่า 7 สาขา จากปัจจุบันมีอยู่ 16 สาขา อีกทั้งขยายช่องทางการจำหน่ายผลิตภัณฑ์เฟอร์นิเจอร์แบรนด์อื่น ๆ ตามการขยายตัวของโมเดิร์นเทรดชั้นนำด้วยเช่นกัน
“ภาพรวมตลาดเฟอร์นิเจอร์ในประเทศและยอดขายของบริษัทยังมีการเติบโตที่ดี โดยปีนี้บริษัทคาดว่ารายได้จะเติบโตอยู่ที่ประมาณ 1.3 พันล้านบาท ขณะที่งวด 9 เดือน ปี 2558 บริษัทมีรายได้รวมอยู่ที่ 981.77 ล้านบาท ปรับตัวเพิ่มขึ้นจากช่วงเดียวกันของปีก่อนที่มีรายได้รวมอยู่ที่ 924.19 ล้านบาท หรือปรับตัวเพิ่มขึ้น ประมาณ 4.64% และมีกำไรสุทธิ 54.98 ล้านบาท” นายอารักษ์ กล่าว
ขณะที่ล่าสุดคณะกรรมการบริษัทได้อนุมัติให้ ECF เพิ่มสัดส่วนการเข้าลงทุนใน บริษัท อีซีเอฟ โฮลดิ้งส์ จำกัด (ECFH) ในฐานะบริษัทย่อย จากเดิม 51% เพิ่มขึ้นเป็น 75% ภายในเดือนมกราคม 2559 และอนุมัติให้ ECFH เข้าร่วมลงทุนในบริษัทใหม่รวม 5 บริษัท เพื่อเตรียมเข้าร่วมประมูลรับคัดเลือกและอนุญาตเป็นผู้เสนอขายไฟฟ้าเพื่อให้ได้มาซึ่งสัญญาซื้อขายไฟฟ้า (PPA) กับการไฟฟ้าส่วนภูมิภาค (กฟภ.) หรือการไฟฟ้าฝ่ายผลิตแห่งประเทศไทย (กฟผ.) สำหรับพื้นที่ภาคใต้ตอนล่างภายในไตรมาสแรกปี 59
สำหรับใช้สิทธิแปลงสภาพใบสำคัญแสดงสิทธิที่จะซื้อหุ้นสามัญของ ECF ครั้งที่ 1 (ECF-W1) อายุ 3 ปี จำนวน 260 ล้านหน่วย ว่า บริษัทจะเปิดให้แจ้งความจำนงในการใช้สิทธิครั้งแรก ในระหว่างวันที่ 23-27 พ.ย. 58 และกำหนดวันใช้สิทธิวันที่ 30 พ.ย. 58 โดยกำหนดอัตราการใช้สิทธิแปลงสภาพที่ ใบสำคัญแสดงสิทธิ 1 หน่วย มีสิทธิในการจองซื้อหุ้นสามัญได้ 1 หุ้น ในราคาการใช้สิทธิหุ้นละ 0.50 บาท
อนึ่ง ECF เป็นผู้ผลิตและจำหน่ายเฟอร์นิเจอร์ไม้ปาร์ติเคิลบอร์ด เฟอร์นิเจอร์ไม้ยางพารา โชว์รูมจำหน่ายเฟอร์นิเจอร์ภายใต้แบรนด์ “ELEGA” และโชว์รูม “FINNA HOUSE” จำหน่ายเฟอร์นิเจอร์ภายใต้ลิขสิทธิ์ DISNEY